### Beslutning

Anbefales.

### Sagsfremstilling

## Resume og sagens baggrund

Kalundborg Kommune har modtaget en henvendelse fra [adresse] om etablering af offentligt toilet på [adresse]. Der har indtil badesæsonen 2023 været offentligt toilet ved den nordlige badestrand ved [adresse]. Det blev fjernet efter opsigelse af lejekontrakten. Der er fortsat et behov for at badegæster kan benytte sig af offentlige toiletter i området. [adresse] har tilbudt at udlåne et areal til opførelse af offentlige toiletfaciliteter.

Der lægges derfor op til en beslutning om etablering af offentlige toiletfaciliteter på [adresse]. Der lægges også op til en beslutning om finansiering af opgaven.

## Indstillinger

Direktøren indstiller,

1. at der arbejdes videre med etablering af offentlige toiletfaciliteter på [adresse].
2. at der gives en anlægsbevilling på 0,6 mio. kr. til opgaven finansieret af kassebeholdningen.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Kalundborg Kommune har efter badesæsonen 2023 modtaget en henvendelse fra [adresse] om etablering af offentlige toiletfaciliteter på [adresse]. Henvendelsen bunder i de erfaringer [adresse] har gjort sig i løbet af badesæsonen omkring badegæsterne og de manglende offentlige toiletter.

Der har indtil badesæsonen 2023 været offentligt toilet ved den nordlige badestrand ved [adresse]. Denne toiletbygning stod på lejet grund. Ejeren opsagde i 2021 lejekontrakten med ét års varsel, hvilket betød at Kalundborg Kommunes offentlige toilet skulle fjernes med udgangen af 2022. Det blev derfor fjernet, og der blev ikke planlagt nye toiletforhold, da der ikke var kommunale arealer i området på havnen eller i umiddelbar nærhed.

Den efterfølgende dialog mellem Kalundborg Kommune og [adresse] omkring behovet for offentlige toiletforhold til strandgæsterne gjorde, at der blev opsat midlertidige festivaltoiletter til formålet. Det fungerede som en løsning for badesæsonen 2023 med de begrænsninger, der er i det.

[adresse] vurderer, at der fortsat er et behov for at strandgæster kan benytte sig af offentlige toiletter i området. [adresse] har derfor tilbudt vederlagsfrit at udlåne et areal til opførelse af en bygning til offentlige toiletfaciliteter.

Der er udpeget et forslag til en placering, der skal kvalificeres nærmere i dialog mellem havnen og Kalundborg Kommune. Selve toiletbygningen kan enten etableres som tilbygning til eksisterende bygning, eller som fritstående bygning. Dette indgår ligeledes i dialogen.

Uanset placering og udformning arbejdes der med en økonomisk ramme på i alt 0,6 mio. kr. til anlægsudgiften. Det er beregnet for en bygning på ca. 12 m2 med tre toiletrum (kønsopdelt og med selvstændigt handicaptoilet).

Dertil kommer afledt drift til bygningen på i alt 6.000 kr. årligt.

Til sammenligning vil udgifterne til en midlertidig toiletvogn med to toiletter uden handicaptoilet være ca. 35.000 kr. årligt.

Der lægges nu op til en beslutning om etablering af offentlige toiletfaciliteter på [adresse]. Der lægges også op til en beslutning om finansiering af opgaven.

## Økonomiske konsekvenser

Der søges om en anlægsbevilling på 0,6 mio. kr. til etablering af toiletfaciliteterne finansieret af kassebeholdningen og afledte driftsudgifter på 6.000 kr. årligt.

[adresse] bemærkninger er indarbejdet i sagen.